Република Србија

Град Крагујевац

Кабинет градоначелника

Број: II-183/2022

Дана: 15. јун2022. године

Крагујевац

Конкурс за уређење Војно – техничког завода

Поштовани,

Нови урбанистичко – архитектонски конкурс за урбану обнову и рехабилитацију просторне културно – историјске целине „Војно – технички завод у Крагујевцу“биће расписан у најкраћем законски могућем року. То је једини начин да се превазиђе колизија правних норми, чије је накнадно тумачење онемогућило да се започети поступак оконча на обострано задовољство.

Имајући у виду значај међународног конкурса, као и чињеницу да се одазвао велики број аутора чији су радови према оцени жирија изузетно квалитетни, град Крагујевац чврсто је опредељен да тај конкурс у складу са законом спроведе до краја. Међународни конкурс је круна свих досадашњих активности на покушају оживљавања и ревитализације Војно – техничког завода.

Кључна тачка спорења између Удружења урбаниста Србије као законског спроводиоца и Канцеларије за јавне набавке која обавља стручне послове и мониторинг над применом прописа у области јавних набавки, јесте моменат слања односно моменат пријема пријава. За Удружење урбаниста валидна је свака благовремено послата пријава док с друге стране Закон о јавним набавкама,који је lex specijalis, не познаје уопште моменат слања већ искључиво моменат пријема односно уручења.

Сви радови су стигли у складу са упутствима Удружења урбаниста,неки пре наведеног рока, неки су физички пристигли касније и сви су објављени на Порталу јавних набавки. Елиминација радова бројних тимова, еминентних експерата, урбаниста и архитеката, на основу различитог тумачења рокова за слање односно уручење је неприхватљива и може да се превазиђе само расписивањем новог међународног конкурса са најкраћим могућим роком. То је једини начин да уважимо све учеснике овог конкурса, испоштујемо законску процедуру и на задовољство свих учесника окончамо поступак од посебног значаја за Крагујевац.

Град Крагујевац се захваљује на разумевању и истовремено моли све учеснике да,имајући у виду захтевну процедуру у реализацији међународних конкурса, одмах по расписивању новог конкурса благовремено пошаљу своје радове у складу са наведеним терминима.

У Крагујевцу, Помоћник градоначелника за међународну сарадњу

15.06.2022.године Борис Ковачевић